ai4bharat/Pralekha huggingface dataset:
மத்திய அமைச்சரவை
மத்திய வெளியுறவுத் துறை அமைச்சகத்தில் மொழிபெயர்ப்பாளர் பணி பிரிவில் இணை செயலர் அளவிலான இரண்டு பணியிடங்களை உருவாக்க மத்திய அமைச்சரவை ஒப்புதல்
மத்திய வெளியுறவுத் துறை அமைச்சகத்தில் மொழிபெயர்ப்பாளர் பணிப் பிரிவில் இரண்டு இணை செயலர் அளவிலான இரண்டு பணியிடங்களை உருவாக்க பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்தது.
மொழிபெயர்ப்பாளர்கள் பணிப் பிரிவில் உள்ள நிபுணத்துவத்தை பெருக்கவும், மொழிபெயர்ப்பாளர்களின் பயிற்சிக்கு தேவையான சிறப்பு தேவைகளை நிறைவேற்றவும் இந்த முடிவு உதவியாக அமையும்.
சர்வதேச அளவில் இந்திய அரசுக்கு அதிகரித்துவரும் உயர் மட்ட இருத்தரப்பு மற்றும் பலதரப்பு உறவினை கருத்தில் கொள்ளும்போது அதிகரித்துவரும் முக்கிய மொழிபெயர்ப்பாளர்களுக்கான தேவைகளை நிறைவேற்ற இது மிகவும் அவசியம்.
சிறப்பு சேவைகள் மற்றும் கட்டுரைகள்
சைபர் பாதுகாப்பு மற்றும் உள்நாட்டில் தயாரிக்கப்பட்ட புதுமைகள் ஆகியவை, தற்சார்பு இந்தியாவிற்கான காலத்தின் கட்டாயம்: இந்திய அரசின் முதன்மை அறிவியல் ஆலோசகர் பேராசிரியர் அஜய் குமார் சூட்
சைபர் பாதுகாப்பு என்பது காலத்தின் கட்டாயம் என்றும், செட்ஸ் என்று அழைக்கப்படும் மின்னனு பரிவர்த்தனைகள் மற்றும் பாதுகாப்பிற்கான கழகம், கணினி சார்ந்த அச்சுறுத்தல்களையும் பாதுகாப்பு மீறல்களின் சவால்களையும் எதிர் கொள்ள வேண்டும் என்றும், இதற்காக ஆராய்ச்சி மற்றும் கல்வியில் கவனம் செலுத்த வேண்டும் என்றும் இந்திய அரசின் முதன்மை அறிவியல் ஆலோசகரும், செட்ஸ் அமைப்பின் தலைவருமான பேராசிரியர் அஜய் குமார் சூட் வலியுறுத்தியுள்ளார்.
செட்ஸ்-இன் 21-வது நிறுவன தினத்தை முன்னிட்டு சென்னையில் இன்று நடைபெற்ற விழாவில் தலைமையுரை நிகழ்த்திய அவர், போட்டியாளர்களைவிட ஒரு படி முன்னேற வேண்டிய அவசியம் இருப்பதால், உள்நாட்டிலேயே தயாரிக்கப்படும் புதிய கண்டுபிடிப்புகளின் மூலம் செட்ஸ் மேன்மை அடைய வேண்டும் என்று குறிப்பிட்டார். தற்சார்பு இந்தியாவை அடைவதற்கு இதுதான் இந்தக் கழகத்தின் மைய நோக்கமாக இருக்க வேண்டும் என்றார் அவர். தொழில்நுட்பம் எவ்வாறு தவறாகப் பயன்படுத்தப்படுகிறது என்பது குறித்து அவர் விளக்கம் அளித்தார்.
இந்த நிகழ்ச்சியில் பேசிய இந்திய அரசின் முன்னாள் முதன்மை அறிவியல் ஆலோசகரும், செட்ஸ் அமைப்பின் முன்னாள் தலைவருமான பேராசிரியர் விஜய் ராகவன், சிறிய நிறுவனம் எவ்வாறு மிகப் பெரிய மதிப்பை பெற முடியும் என்று விளக்கியதோடு, தேர்ந்தெடுக்கப்பட்ட சிக்கல்கள், தரமான ஊழியர்கள், நவீன வன்பொருள் மற்றும் மென்பொருளின் உருவாக்கம், கல்வி மற்றும் தொழில்துறையினருடனான ஒருங்கிணைப்பு உள்ளிட்ட முக்கிய அம்சங்களைக் குறிப்பிட்டார். கைவசமுள்ள வாய்ப்புக்களையும் வளங்களையும் செட்ஸ் முறையாகப் பயன்படுத்த வேண்டும் என்று அவர் வலியுறுத்தினார்.
செட்ஸ் அமைப்பின் நிர்வாக இயக்குநர் டாக்டர் என். சரத் சந்திர பாபு, அமெரிக்காவின் நார்த்வெஸ்டர்ன் பல்கலைக்கழகத்தைச் சேர்ந்த பேராசிரியர் வி எஸ் சுப்பிரமணியன், செட்ஸ் அமைப்பின் நிர்வாக குழு தலைவர் திரு என். சீதாராம், அறிவியல் ஆலோசகர் டாக்டர் பர்வீந்தர் மைனி, செட்ஸ் அமைப்பின் தலைமை நிர்வாக மற்றும் கணக்கியல் அதிகாரி டாக்டர் டி. லட்சுமணன் உள்ளிட்டோர் விழாவில் கலந்து கொண்டனர்.
பின்னர் செட்ஸ் நிறுவனம் தயாரித்த குவாண்டம் ரேண்டம் நெம்பர் ஜெனரேட்டர் என்ற தொழில்நுட்பக் கருவியை அஜய் குமார் சூட் இயக்கி வைத்தார்.
இதையடுத்து, அஜய் குமார் சூட் சிறப்பாக செயல்பட்ட ஊழியர்களுக்கு நினைவுப்பரிசு வழங்கிப் பாராட்டினார். பின்னர் செட்ஸ் வளாகத்தில் அமைந்துள்ள தொழில்நுட்பக் கருவிகள், ஆய்வகங்களை அவர் நேரில் ஆய்வு செய்தார்.
புவி அறிவியல் அமைச்சகம்
ஒடிசாவில் அடுத்த இரு தினங்களுக்கு கனமழை
புதுதி்ல்லியில் உள்ள இந்திய வானிலைத் துறையின் தேசிய வானிலை ஆராய்ச்சி மையம் தெரிவித்துள்ளதாவது:
வடக்கு வங்காள விரிகுடா மற்றும் அண்டைப் பகுதிகளில் உருவாகியுள்ள குறைந்த காற்றழுத்த தாழ்வுப்பகுதியானது, அடுத்த 4-5 தினங்களில் மேற்கு – வடமேற்காக நகரக் கூடும் என்று எதிர்பார்க்கப்படுகிறது.
இதனால் ஒடிசா, மேற்கு வங்க கங்கைக் கரையோரப் பகுதி, ஜார்க்கண்ட் ஆகியவற்றில் வரும் 28-ம் தேதி வரை கனமழை பரவலாகப் பெய்யக் கூடும். சத்தீஷ்கர், மத்தியப்பிரதேசம், மேற்கு ராஜஸ்தானில் இம்மாதம் 26 முதல் 28ம் தேதி வரையிலும் கனமழை பெய்யலாம். ஆகஸ்டு 25 மற்றும் 26 தேதிகளில் ஒடிசாவிலும், 27-ம் தேதியன்று சத்தீஷ்கரிலும் அதி கனமழை பெய்யக் கூடும் என்று எதிர்பார்க்கப்படுகிறது. விரிவான தகவல்களுக்கு : https://pib.gov.in/PressReleasePage.aspx?PRID=1648448
------
(Visitor Counter : 150
சாலைப் போக்குவரத்து மற்றும் நெடுஞ்சாலைத்துறை அமைச்சகம்
அடுத்த 2-3 ஆண்டுகளில் ரூ 7 லட்சம் கோடி மதிப்பிலான உள்கட்டமைப்பு திட்டங்களை செயல்படுத்த சாலைப் போக்குவரத்து அமைச்சகம் திட்டமிட்டுள்ளது
நெடுஞ்சாலைகள், பல்முனை சரக்கு போக்குவரத்து பூங்காக்கள், வழித்தட வசதிகள், கிடங்கு மண்டலங்கள் உள்ளிட்ட பல்வேறு வகையான முதலீட்டு வாய்ப்புகளை வழங்கும் உள்கட்டமைப்புத் துறையில் தைரியமாக முதலீடு செய்ய முன்வருமாறு மத்திய சாலைப் போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி அழைப்பு விடுத்தார்.
மும்பையில் இன்று நடைபெற்ற நெடுஞ்சாலைகள், போக்குவரத்து மற்றும் சரக்கு போக்குவரத்து துறைகளில் முதலீட்டு வாய்ப்புகள் குறித்த தேசிய மாநாட்டில் உரையாற்றிய திரு கட்கரி, "சாலைத் துறையில் செய்யப்படும் முதலீட்டின் மீதான வருவாய் விகிதம் மிக அதிகமாக உள்ளது, எனவே பொருளாதார நம்பகத்தன்மை பற்றி கவலைப்படத் தேவையில்லை" என்றார்.
நிலம் கையகப்படுத்துவதில் உள்ள சிக்கல்களால் திட்டங்கள் முடங்கியிருந்தன எனக்கூறிய அவர், எனவே 90% நிலம் கையகப்படுத்துதல் நிறைவடைந்து சுற்றுச்சூழல் அனுமதி பெறுவதற்கு முன்னதாக, திட்டத்திற்கான ஒப்பந்தம் வழங்கப்படக்கூடாது என்று நாங்கள் முடிவு செய்தோம் என்றார். சாலை உள்கட்டமைப்புத் திட்டங்களை விரைவுபடுத்த தமது அமைச்சகம் எடுத்த பல்வேறு நடவடிக்கைகளை மேற்கோள் காட்டிய அமைச்சர், “உங்கள் நம்பிக்கையை 110% ஆக வைத்திருங்கள்” என்றார்.
பாரத்மாலா திட்டத்தின் கீழ் செயல்படுத்தப்படவிருக்கும் திட்டங்களின் பல்வேறு நன்மைகள் குறித்தும் அமைச்சர் பேசினார். "மும்பையிலிருந்து தில்லிக்கு சாலை வழியாக பயண நேரம் 48 மணிநேரத்தில் இருந்து 12 மணிநேரமாக ஒரு வருடத்திற்குள் குறையும்; சாலைத் திட்டங்கள் மற்றும் பல்வகை உள்கட்டமைப்புத் திட்டங்கள், சரக்கு போக்குவரத்து செலவுகளைக் குறைத்து உற்பத்தி மற்றும் ஏற்றுமதியை அதிகரிப்பதோடு, பொருளாதாரம் வளர உதவும்" என்று அவர் கூறினார்.
பாரத்மாலா திட்டம் என்பது தேசிய நெடுஞ்சாலை மேம்பாட்டிற்கான முதன்மையான திட்டமாகும். சரக்கு மற்றும் பயணிகள் போக்குவரத்தின் செயல்திறனை இது மேம்படுத்துவதோடு,தொடர்புடைய உள்கட்டமைப்பு திட்டங்களை மேம்படுத்துவதில் கவனம் செலுத்துகிறது.
ரூ 7 லட்சம் கோடி மதிப்பிலான உள்கட்டமைப்பு திட்டங்களை அடுத்த 2-3 ஆண்டுகளில் மத்திய சாலைப் போக்குவரத்து மற்றும் நெடுஞ்சாலை அமைச்சகம் செயல்படுத்த திட்டமிட்டுள்ளது என்று தேசிய மாநாட்டில் முதலீட்டாளர்கள் மற்றும் பிற பங்குதாரர்களுக்கு தெரிவிக்கப்பட்டது.
அரசின் பழைய வாகன அழிப்புக் கொள்கையின் நன்மைகள் குறித்தும் அமைச்சர் பேசினார். "இது மாசுபாட்டைக் குறைக்கும், வரி வருவாயை மேம்படுத்தும், ஆட்டோமொபைல் துறையின் வளர்ச்சிக்கு உதவும், ஏற்றுமதியை அதிகரிக்கும் மற்றும் வேலைவாய்ப்புகளை உருவாக்கும்" என்று அவர் கூறினார். "அனைவரும் வெற்றி பெறும் சூழ்நிலை இதுவாகும், இதில் அதிக அளவில் முதலீடு வரகைகூடும் ," என்று அமைச்சர் நிதின் கட்கரி மேலும் கூறினார்.
பாரத்மாலா நெடுஞ்சாலை மேம்பாட்டுத் திட்டங்கள், சொத்துகளைப் பணமாக்குதல் மற்றும் பழைய வாகனங்களை அழிக்கும் கொள்கை ஆகியவற்றின் குறித்து மாநாடு கவனம் செலுத்தியது.
பிரதமர் அலுவலகம்
பாரத கௌரவ் சுற்றுலா ரயிலின் கங்கா புஷ்கரால யாத்திரை ஆன்மிக சுற்றுலாவை ஊக்குவிக்கும் : பிரதமர்
செகந்திராபாத் ரயில் நிலையத்தில் இருந்து கொடியசைத்து துவக்கிவைக்கப்பட்ட பாரத கௌரவ் சுற்றுலா ரயிலின் கங்கா புஷ்கரால யாத்திரை, தெலங்கானாவின் புனித நகரங்களான பூரி, காசி மற்றும் அயோத்தியாவை இணைப்பதுடன், நாட்டின் ஆன்மிக சுற்றுலாவையும் ஊக்குவிக்கும் என்று பிரதமர் திரு நரேந்திர மோடி தெரிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
“கடந்த சில தினங்களுக்கு முன்பு தொடங்கியது, இந்த யாத்திரை. இது ஆன்மிக சுற்றுலாவை நிச்சயம் ஊக்குவிக்கும்.”
மனித வள மேம்பாட்டு அமைச்சகம்
ஜவஹர் நவோதயா பள்ளிகள், 10 மற்றும் 12ம் வகுப்புகளை அனுமதி அளிக்கப்பட்ட மாநிலங்களில் திறக்கவுள்ளன
பள்ளிகளை திறக்க அனுமதித்துள்ள மாநிலங்களில், 10 மற்றும் 12ம் வகுப்பு ஜவஹர் நவோதயா பள்ளிகள் , திறக்கப்படவுள்ளன.
இதற்கான நிலையான செயல்பாட்டு விதிமுறைகளை கல்வி அமைச்சகம் தயாரித்துள்ளது. பள்ளிகளை கிருமி நாசினி மூலம் சுத்தம் செய்வது உள்பட அனைத்து முன்னெச்சரிக்கை நடவடிக்கைகளையும் ஜேஎன்வி பள்ளிகள் எடுத்துள்ளன. பெற்றோர்களால் அனுமதிக்கப்படும் மாணவர்களுக்கு, வகுப்புகளை நடத்த ஜேஎன் பள்ளிகள் முழு அளவில் தயார் நிலையில் உள்ளன. மற்றவர்களுக்கு ஆன்லைன் வகுப்புகளில் தொடர்ந்து பாடம் நடத்தப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1694791
----
(Visitor Counter : 91
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சுற்றுச்சூழல் பாதுகாப்பு: பழைய வாகனங்களின் மீது பசுமை வரி விதிப்பதற்கு அமைச்சர் திரு நிதின் கட்கரி ஒப்புதல்
சுற்றுச்சூழலுக்கு மாசு விளைவிக்கும் பழைய வாகனங்களுக்கு “பசுமை வரி” விதிப்பதற்கான திட்டமுன்வடிவுக்கு மத்திய சாலைப் போக்குவரத்து, நெடுஞ்சாலைத்துறை அமைச்சர் திரு நிதின் கட்கரி ஒப்புதல் வழங்கியுள்ளார். முறையான அறிவிப்பு வெளியாவதற்கு முன்பு, இந்தத் திட்டமுன்வடிவு மாநில அரசுகளின் ஆலோசனைக்கு அனுப்பப்படும். இதன் முக்கிய அம்சங்கள்:
• எட்டு வருடங்கள் பழமையான போக்குவரத்து வாகனங்களின் தகுதி சான்றிதழ் புதுப்பிக்கப்படுகையில் சாலை வரியில் 10 முதல் 25 சதவீதம், பசுமை வரியாகப் பெறலாம்.
• தனியார் வாகனங்கள் 15 வருடங்களுக்குப் பிறகு பதிவு சான்றிதழை புதுப்பிக்கும்போது பசுமை வரி விதிக்கப்படும்.
• பொது போக்குவரத்து வாகனங்களான நகர பேருந்துகள் போன்றவற்றிற்கு குறைந்த அளவில் பசுமை வரி விதிக்கப்படும்.
• மின்சாரம், மாற்று எரிவாயுகளில் இயங்கும் வாகனங்களுக்கு விலக்கு அளிக்கப்படும்.
• பசுமை வரியின் மூலம் பெறப்படும் வருவாய், மாசை கட்டுப்படுத்துவதற்கான நடவடிக்கைகளில் பயன்படுத்தப்படும்.
அரசு, பொதுத்துறை நிறுவனங்களில் இயங்கும் 15 ஆண்டுகளுக்கு மேற்பட்ட வாகனங்களின் பதிவை ரத்து செய்வதற்கும் அமைச்சர் ஒப்புதல் அளித்துள்ளார். இது 2022 ஏப்ரல் 1 முதல் அமலுக்கு வரும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1692228
உள்துறை அமைச்சகம்
ஹரியானா மாநிலம் சூரஜ்கண்டில் நடைபெறும் இரண்டு நாள் சிந்தனை முகாமில் மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா இன்று உரையாற்றினார்
ஹரியானா மாநிலம் சூரஜ்கண்டில் நடைபெறும் இரண்டு நாள் சிந்தனை முகாமில் முதல் நாளான இன்று, மத்திய உள்துறை மற்றும் கூட்டுறவுத்துறை அமைச்சர் திரு அமித் ஷா உரையாற்றினார். மாநிலங்களின் முதலமைச்சர்கள், உள்துறை அமைச்சர்கள், யூனியன் பிரதேசங்களின் துணை நிலை ஆளுநர்கள், நிர்வாகிகள் இந்த முகாமில் பங்கேற்கின்றனர்.
பிரதமர் திரு நரேந்திர மோடியிடமிருந்து பெற்ற ஊக்கத்தில் சிந்தனை முகாமிற்கு ஏற்பாடு செய்யப்பட்டிருப்பதாக தமது உரையில் குறிப்பிட்ட திரு அமித் ஷா, கணினி குற்றங்கள், போதைப்பொருள் பரவல், எல்லை தாண்டிய பயங்கரவாதம் போன்ற சவால்களை எதிர்கொள்ள பொது மேடையை இது வழங்குகிறது என்றார். தற்போது குற்றங்களின் தன்மை மாறிவருகிறது என்றும் எல்லைகள் இல்லாததாக அவை இருக்கின்றன என்றும் குறிப்பிட்ட அவர், இதனால், இவற்றை எதிர்த்து போராட மாநிலங்களுக்கு பொதுவான உத்தி தேவைப்படுகிறது என்றார்.
இடதுசாரி அதிதீவிரவாதத்தால் பாதிக்கப்பட்ட பகுதிகள், ஜம்மு காஷ்மீர், வடகிழக்கு மாநிலங்கள் ஆகியவை ஒரு காலத்தில் வன்முறை மற்றும் அமைதியின்மையின் இடங்களாக இருந்தன என்றும் தற்போது இவை வளர்ச்சியின் இடங்களாக மாறியுள்ளன என்றும் உள்துறை அமைச்சர் தெரிவித்தார். கடந்த 8 ஆண்டுகளில் வடகிழக்கு மாநிலங்களின் பாதுகாப்பு நிலைமை குறிப்பிடத்தக்க அளவு முன்னேறியுள்ளது என்று கூறிய அவர், வன்முறை சம்பவங்கள் 74 சதவீதமும், பாதுகாப்புப் படையினரிடையே உயிரிழப்புகள் 60 சதவீதமும் பொதுமக்கள் உயிரிழப்புகள் 90 சதவீதமும் குறைந்திருப்பதாக தெரிவித்தார். இது தவிர, பல்வேறு தீவிரவாத அமைப்புகளுடன் ஒப்பந்தங்கள் கையெழுத்திடப்பட்டதால் நீடித்த அமைதி நிலைநாட்டப்பட்டதாகவும், 9,000-க்கும் அதிகமான தீவிரவாதிகள் சரண் அடைந்திருப்பதாகவும் அவர் தெரிவித்தார்.
தேசிய புலனாய்வு முகமை பற்றி குறிப்பிட்ட அவர், 2024-க்கு முன் அனைத்து மாநிலங்களிலும், இதன் கிளைகளை அமைப்பதன் மூலம் பயங்கரவாதத்திற்கு எதிரான வலைப்பின்னலை உருவாக்கும் முயற்சிகள் மேற்கொள்ளப்பட்டிருப்பதாக தெரிவித்தார். பாதுகாப்புக்குரிய பெரும்பாலான இடங்கள், தேசவிரோத செயல்களிலிருந்து பெரும்பாலும் விடுபட்டுள்ளதாகவும், இதற்குக் காரணம் மத்திய, மாநில அரசுகளுக்கு இடையே பரஸ்பர ஒத்துழைப்பும், ஒருங்கிணைப்பும்தான் என்று திரு அமித் ஷா கூறினார்.
தேசத்தின் வளர்ச்சிக்கும் நிலைத்தன்மைக்கும் நல்ல நிர்வாகத்திற்கும், உள்நாட்டு பாதுகாப்பு மிக முக்கியமானது என்று கூறிய உள்துறை அமைச்சர், அனைவருக்கும் இது பொதுப்படையான பொறுப்பு என்றார். தேசக்கட்டமைப்பில், மத்திய, மாநில அரசுளுக்கு சமபொறுப்பு இருப்பதாக அவர் தெரிவித்தார். அனைத்து நிலைகளிலும் நெருக்கமான ஒத்துழைப்பு இருக்கும்போதுதான் நாடு முன்னேற்றம் அடையும் என்று கூறிய திரு அமித் ஷா, அமிர்த காலத்தில் ஒத்துழைப்புடன் கூடிய கூட்டாட்சி முறையின் உணர்வு நம்மை இயக்கும் சக்தியாக இருக்கவேண்டும் என்றார். இந்த சிந்தனை முகாம் பிராந்திய ஒத்துழைப்பை மேலும் விரிவுபடுத்தும் என்று அவர் நம்பிக்கை தெரிவித்தார்ஃ
மேலும் விவரங்களுக்கு இந்த ஆங்கில செய்திக் குறிப்பைக் காணவும்
https://pib.gov.in/PressReleasePage.aspx?PRID=1871341
-------
(
சிறப்பு சேவைகள் மற்றும் கட்டுரைகள்
சென்னை துறைமுகத்தில் இருந்து வாலாஜாபாத் வரை ரயில் மூலம் கனரக கருவிகளை அனுப்பி சாதனை
இறக்குமதி செய்யப்பட்ட 58 கனரக தோண்டும் கருவிகள் மற்றும் உபகரணங்களை சென்னை துறைமுகத்தில் இருந்து வாலாஜாபாத் வரை ரயில் மூலம் அனுப்பி சென்னை துறைமுக பொறுப்புக் கழகம் சாதனை படைத்துள்ளது. 2021 அக்டோபர் 28 அன்று இரண்டாவது ஷிஃப்டின் போது இந்த சாதனை செய்யப்பட்டுள்ளது.
இறக்குமதி செய்யப்படும் இத்தகைய இயந்திரங்களை சாலை வழியாக அனுப்புவது வழக்கமாகும். ஷங்காயில் இருந்து எம்.வி தொரோகோ லெஜசி மூலம் இறக்குமதி செய்யப்பட்ட இயந்திரங்கள் முதல் முறையாக ரயில் வழியாக வாலாஜாபாத்துக்கு அனுப்பப்பட்டன.
வாலாஜாபாத்தில் இருந்து செய்யாறு வரை சாலை மார்க்கமாக இவை எடுத்து செல்லப்படும். இந்த புதிய முயற்சி சாலை நெரிசலைக் குறைப்பதோடு, ரயில்வேயின் பங்கை அதிகரிக்கும். பல்வேறு போக்குவரத்து முறைகள் மூலம் அதிக அளவு சரக்குகளை கையாள்வதில் சென்னை துறைமுகத்தின் திறமைக்கு இது ஒரு சான்றாகும்.
துறைமுக அதிகாரிகள், இறக்குமதியாளரான ஸ்விங் ஸ்லெட்டர் இந்தியா பிரைவேட் லிமிடெட் மற்றும் கையாளும் முகவரான ஆசிர்வாத் குளோபல் லாஜிஸ்டிக்ஸ் பிரைவேட் லிமிடெட்டை துறைமுக தலைவர் திரு சுனில் பாலிவால் பாராட்டினார்.
பிரதமர் அலுவலகம்
சுவாமி விவேகானந்தரின் பிறந்த நாளில் பிரதமர் அவருக்குப் புகழ் அஞ்சலி செலுத்தினார்
சுவாமி விவேகானந்தரின் பிறந்த நாளில் பிரதமர் திரு நரேந்திர மோடி அவருக்கு அஞ்சலி செலுத்தினார்.
“மகத்தான சுவாமி விவேகானந்தரின் பிறந்த தினத்தை முன்னிட்டு அவருக்குப் புகழ் அஞ்சலி செலுத்துகிறேன். தேசிய மறுமலர்ச்சிக்காக அர்ப்பணிக்கப்பட்ட வாழ்க்கை அவருடையது. அவர் பல இளைஞர்களை தேசத்தைக் உருவாக்க உழைக்கத் தூண்டியுள்ளார். நம் தேசத்திற்காக அவர் கண்ட கனவுகளை நனவாக்க நாம் ஒன்றிணைந்து செயல்படுவோம்”, என்று பிரதமர் தமது டுவிட்டரில் தெரிவித்துள்ளார்
(
பிரதமர் அலுவலகம்
தில்லியில் நடைபெற்ற ‘தொழில்முனைவோர் இந்தியா’ நிகழ்ச்சியில் பிரதமரின் உரை
எனது அமைச்சரவை நண்பர்களான திரு நாராயண் ராணே, திரு பானு பிரதாப் சிங் அவர்களே, அமைச்சரவை உறுப்பினர்களே, மாநிலங்களைச் சேர்ந்த அமைச்சர்களே, குறு, சிறு மற்றும் நடுத்தர தொழில் துறையுடன் சம்பந்தப்பட்ட தொழில்முனைவு சகோதர, சகோதரிகளே!
குறு, சிறு மற்றும் நடுத்தர தொழில் நிறுவனங்களின் உதவியுடன் மட்டுமே ‘தற்சார்பு இந்தியா திட்டம்' வெற்றி அடையும் என்றும், இந்தியா வளர்ச்சி பெறும் என்றும் தெரிவித்துக் கொள்ள விரும்புகிறேன். 21-ஆம் நூற்றாண்டில் இந்தியா அடையவிருக்கும் உச்சத்தில் உங்களது பங்கு மிக முக்கியமானதாக இருக்கும்.
இந்தியாவின் ஏற்றுமதிகளை அதிகரிக்கவும், நமது பொருட்கள் புதிய சந்தைகளை சென்றடையவும், உங்களது திறமையையும் இந்தத் துறையில் உள்ள எல்லையற்ற சாத்தியக் கூறுகளையும் கருத்தில் கொண்டு நமது அரசு முடிவுகளை எடுத்து வருவதுடன் புதிய கொள்கைகளையும் உருவாக்குகிறது. நம் நாட்டின் ஒவ்வொரு பகுதியில் இருக்கும் ஒவ்வொரு மாவட்டத்தைச் சேர்ந்த தனித்துவம் வாய்ந்த உள்ளூர் பொருட்கள் சர்வதேச சந்தையைச் சென்றடைய நாம் உறுதி மேற்கொண்டுள்ளோம்.
வெளிநாடுகளின் மீதான இந்தியாவின் சார்பைக் குறைப்பதற்காக இந்தியாவில் தயாரிக்கப்பட்ட பொருட்களுக்கு உள்ளூரில் மதிப்பு சங்கிலியை உருவாக்க நாங்கள் முயற்சித்து வருகிறோம். எனவே, குறு, சிறு மற்றும் நடுத்தர தொழில் துறையை விரிவுபடுத்த முன் எப்போதும் இல்லாத வகையில் அதிக முக்கியத்துவம் அளிக்கப்படுகிறது. அந்த வகையில் இன்று ஏராளமான புதிய திட்டங்கள் அறிமுகப்படுத்தப்பட்டுள்ளன.
நண்பர்களே,
இந்தியாவின் வளர்ச்சியில் குறு, சிறு மற்றும் நடுத்தர தொழில் நிறுவனங்கள் பிரம்மாண்டமான தூணாக விளங்குகின்றன. இந்திய பொருளாதாரத்திற்கு மூன்றில் ஒரு பங்கு இந்த துறையின் மூலம் கிடைக்கிறது. இந்தத் துறையில் கோடிக்கணக்கான மக்கள் ஊரகப் பகுதிகளைச் சேர்ந்தவர்கள் என்பதால் குறு, சிறு மற்றும் நடுத்தர தொழில் துறைக்கு அரசு முன்னுரிமை வழங்குகிறது.
இன்று, இந்தியாவின் பொருளாதார வளர்ச்சியின் வேகத்தைக் கண்டு ஒட்டு மொத்த உலகமும் ஆச்சரியப்படுகின்றன, இதில் நமது குறு, சிறு மற்றும் நடுத்தர தொழில்துறைக்கு மிகப்பெரும் பங்கு உண்டு. இந்தத் துறையை வலுப்படுத்துவதற்காக கடந்த எட்டு ஆண்டுகளில் இத்துறைக்கான நிதி ஒதுக்கீடை நமது அரசு 650% உயர்த்தியுள்ளது.
இந்த நிகழ்ச்சியின் மூலம் எனது நண்பர்களை கௌரவிக்கும் வாய்ப்பு எனக்கு வழங்கப்பட்டது மகிழ்ச்சி அளிக்கிறது. இவர்களைப் போல பிறரும் தங்களைத் தயார் படுத்திக்கொண்டு அடுத்த முறை உங்களையும் கௌரவிக்கும் வாய்ப்பைப் பெற விரும்புகிறேன்.
உங்கள் அனைவருக்கும் நல்வாழ்த்துகள். மிக்க நன்றி!
பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
(
பிரதமர் அலுவலகம்
ஐசிசி யு 19 உலக கோப்பையை வென்ற இந்திய கிரிக்கெட் அணிக்கு பிரதமர் வாழ்த்து
19 வயதுக்குட்பட்டோர் ஐசிசி உலக கோப்பையை வென்றுள்ள இந்திய கிரிக்கெட் அணிக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
‘’ நமது இளம் கிரிக்கெட் வீரர்கள் குறித்து மிகவும் பெருமையாக உள்ளது. ஐசிசி யு 19 உலக கோப்பையை வென்றுள்ள இந்திய அணிக்கு வாழ்த்துக்கள். இந்தப் போட்டி மூலம் அவர்கள் பெரும் துணிவைக் காட்டியுள்ளனர். உயர் மட்டத்தில் அவர்களது அளப்பரிய திறமை, இந்திய கிரிக்கெட்டின் வருங்காலம், பாதுகாப்பான, திறமையான கரங்களிடம் உள்ளது என்பதைக் காட்டுகிறது’’
பாதுகாப்பு அமைச்சகம்
குடும்ப ஓய்வூதியத்தை பெறும் மாற்றுத்திறனாளி குழந்தைகள்/ உடன் பிறந்தோரின் வருமான வரம்பு உயர்வு
குடும்ப ஓய்வூதியம் அளிக்கப்படும், மன நலம் குன்றிய அல்லது மாற்றுத்திறனாளி குழந்தைகள்/ உடன்பிறந்தவர்களின் வருவாய் வரம்பை மேம்படுத்த பாதுகாப்பு அமைச்சகம் முடிவு செய்துள்ளது. இதன்படி இதுபோன்ற குழந்தை/ உடன் பிறந்தவரது ஒட்டுமொத்த வருமானம்  சாதாரண விகிதத்திலான குடும்ப ஓய்வூதியத்தை விட குறைவாக இருந்தால்,  வாழ்நாள் முழுவதும் குடும்ப ஓய்வூதியம் பெறுவதற்கு தகுதி பெறுவார்கள்.
08.02.2021 முதல் இந்த நிதி உதவி அமலுக்கு வரும். தற்போது மாதந்தோறும் ரூ. 9000க்குள் வருமானமும் அகவிலைப்படியும் பெரும் மாற்றுத்திறனாளி குழந்தை/ உடன்பிறந்தோர் குடும்ப ஓய்வூதியம் பெற தகுதி பெறுவது குறிப்பிடத்தக்கது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1758906
(Visitor Counter : 455
சுகாதாரம் மற்றும் குடும்ப நலத்துறை அமைச்சகம்
இ-சஞ்சீவனி தொலைதூர மருத்துவ சேவையை பயன்படுத்துவதில் நாட்டிலேயே தமிழகம் முன்னிலை
மத்திய சுகாதாரம் மற்றும் குடும்பநல அமைச்சகத்தின்
இ-சஞ்சீவனி தளத்தில் 4 லட்சத்துக்கும் அதிகமான தொலைதூர மருத்துவ ஆலோசனைகள் பல்வேறு வெளி நோயாளி பிரிவுகள் மற்றும் ஆயுஷ்மான் பாரத் சுகாதாரம் மற்றும் நல மையங்களில் நடைபெற்றுள்ளன.
தமிழ்நாடு மற்றும் உத்திரப் பிரதேசத்தில் தலா ஒரு லட்சத்துக்கும் அதிகமான தொலைதூர ஆலோசனைகள் நடைபெற்றுள்ள நிலையில் இந்த இரு மாநிலங்களும் முதல் இரு இடங்களை பிடித்துள்ளன.
தமிழ்நாட்டில் 1,33167 தொலைதூர ஆலோசனைகளும், உத்திரப் பிரதேசத்தில் 1,00124 தொலைதூர ஆலோசனைகளும் இ-சஞ்சீவனி தளத்தின் மூலம் நடைபெற்றுள்ளன.
கொவிட்-19 பெருந்தொற்றின் போது பயனாளிகளின் உடல் இடைவெளியை உறுதி செய்து பல்வேறு அத்தியாவசிய மருத்துவ சேவைகளை இ-சஞ்சீவனி வழங்கியுள்ளது.
மக்களுக்கு மருத்துவ சேவையை வழங்குவதற்காக இந்த கைபேசி செயலியை 18 க்கும் அதிகமான மாநிலங்கள் பயன்படுத்தியுள்ளன.
நாட்டில் முதல் பத்து இடங்களை பிடித்த மாவட்டங்களில் ஏழு தமிழ்நாட்டில் உள்ளன. அவை விழுப்புரம், மதுரை, திருவண்ணாமலை, நாகப்பட்டினம், திருநெல்வேலி, மயிலாடுதுறை மற்றும் விருதுநகர் ஆகும்.
விழுப்புரத்தில் 16,368 தொலைதூர ஆலோசனைகளும், மதுரையில் 12,866 தொலைதூர ஆலோசனைகளும் இ-சஞ்சீவனி தளத்தின் மூலம் நடைபெற்றுள்ளன.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleaseIframePage.aspx?PRID=1659282
(Visitor Counter : 171
அறிவியல் மற்றும் தொழில்நுட்பத்துறை
வடக்கு அட்லாண்டிக் பகுதி அலை: இந்தியப் பருவமழையில் மாற்றம்
வடக்கு அட்லாண்டிக் பகுதியிலிருந்து வெளிவரும் கிரக அலையின் காரணமாக, இந்தியப் பொருளாதாரம் அதிகமாகச் சார்ந்திருக்கும் இந்தியப் பருவமழையில் தாக்கம் ஏற்படும் என்று அறிவியல் என்ற இதழில் வெளியாகியுள்ள ஓர் ஆய்வறிக்கை தெரிவிக்கிறது.
வளிமண்டல மற்றும் பெருங்கடல்கள் அறிவியல் மையம்  மற்றும் இந்திய அறிவியல் கழகத்தின் விஞ்ஞானிகள், அறிவியல் மற்றும் தொழில்நுட்பத்துறையின் ஆதரவுடன் இந்த ஆராய்ச்சியில் ஈடுபட்டுள்ளனர்.
கடந்த நூற்றாண்டில் தெற்கத்திய அலைவு நிகழாத போது இந்தியப் பருவமழையில் ஏற்பட்ட வறட்சி பருவகாலத்தின் ஒரு சில சமயங்களில் மட்டுமே ஏற்பட்டதாகவும், தெற்கத்திய அலைவின் போது பருவகாலம் முழுவதும் வறட்சி ஏற்பட்டதாகவும் பருவநிலை மாற்றம் தொடர்பான இந்த ஆய்வில் தெரியவந்துள்ளது.
வடக்கு அட்லாண்டிக் பகுதியில் ஏற்படும் பாதிப்பால் இந்தியாவில் ஆகஸ்ட் மாதத்தில் போதிய பருவமழை நிகழவில்லை என்றும் இந்த ஆராய்ச்சியில் கண்டுபிடிக்கப்பட்டுள்ளது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1681332
விவசாயத்துறை அமைச்சகம்
விவசாயிகளின் வருவாயை இரட்டிப்பாக்குதல்
மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய வேளாண் மற்றும் விவசாயிகள் நலத்துறை அமைச்சர் திரு நரேந்திர சிங் தோமர் கீழ்காணும் தகவல்களை வழங்கினார்.
“விவசாயிகளின் வருமானத்தை இரட்டிப்பாக்குவது” தொடர்பான விஷயங்களை ஆய்வு செய்வதற்கும், இலக்கை அடைவதற்கான யுக்திகளைப் பரிந்துரைப்பதற்கும் அமைச்சகங்களுக்கு இடையிலான குழுவுடன் ஏப்ரல் 2016-ல் அரசு கலந்தாலோசித்தது.
2022-ம் ஆண்டிற்குள் விவசாயிகளின் வருமானத்தை இரட்டிப்பாக்குவதற்கான யுக்திகளைக் கொண்ட தனது அறிக்கையை 2018 செப்டம்பரில் அரசிடம் குழு சமர்ப்பித்தது. விவசாயிகளின் வருமானத்தை இரட்டிப்பாக்குவதற்கான குழு வேளாண்மையை மதிப்புமிக்க தொழிலாக அங்கீகரித்துள்ளதோடு வளர்ச்சிக்கான ஏழு முக்கிய ஆதாரங்களைக் கண்டறிந்துள்ளது. அவை வருமாறு:
 பயிர் உற்பத்தி அதிகரிப்பு;  கால்நடை உற்பத்தி திறன் அதிகரிப்பு;  வளங்களைப் பயன்படுத்துதல் அல்லது உற்பத்திச் செலவில் சேமிப்பு;  பயிர் தீவிரம் அதிகரிப்பு;  அதிக மதிப்புள்ள பயிர்களை நோக்கி பல்வகைப்படுத்துதல்;  விவசாயிகள் பெறும் உண்மையான விலையில் முன்னேற்றம்; மற்றும்  பண்ணையில் இருந்து பண்ணை அல்லாத தொழில்களுக்கு மாறுதல்.
விவசாயிகளின் வருமானத்தை இரட்டிப்பாக்குவதற்கான குழுவின் பரிந்துரைகளை ஏற்றுக்கொண்ட பிறகு, முன்னேற்றத்தை மதிப்பாய்வு செய்யவும் கண்காணிக்கவும் ‘அதிகாரமளிக்கப்பட்ட அமைப்பு’ ஒன்றுடன் அரசு கலந்தாலோசித்துள்ளது.
மண் பரிசோதனை அடிப்படையிலான சமச்சீர் மற்றும் ஒருங்கிணைந்த ஊட்டச்சத்து மேலாண்மையை இயற்கை அல்லது செயற்கை ஆதாரங்களின்  மூலம் மேற்கொள்ள இந்திய அரசு பரிந்துரைக்கிறது.
பரிந்துரைகளின் அடிப்படையில் உரங்களை சமச்சீராகப் பயன்படுத்துவது பற்றிய செயல்விளக்கம் மற்றும் உரங்களின் முறையான மற்றும் ஒருங்கிணைந்த பயன்பாடு குறித்த விவசாயிகளுக்கு பயிற்சி ஆகியவை திட்டத்தின் ஒருங்கிணைந்த பகுதியாகும். விவசாயிகளுக்கு பயிற்சி அளிக்கவும், விவசாய நிலங்கள் குறித்த செயல்விளக்கம் மற்றும் உழவர் திருவிழாக்களை நடத்தவும் மாநில அரசுகளுக்கு நிதி உதவி வழங்கப்படுகிறது. மண் ஆரோக்கியம் மற்றும் வளத்தை நிர்வகிப்பதற்கான தேசிய திட்டத்தின் கீழ் மண்ணின் தரத்தை மேம்படுத்துவதற்கான நடவடிக்கைகளும் எடுக்கப்படுகின்றன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1813688
குடியரசுத் துணைத் தலைவர் செயலகம்
சர்வதேச யோகா தினம் நாளை கொண்டாடப்படுவதை முன்னிட்டு நாட்டு மக்களுக்கு குடியரசு துணைத்தலைவர் வாழ்த்து
சர்வதேச யோகா தினம் நாளை கொண்டாடப்படுவதை முன்னிட்டு, நாட்டு மக்களுக்கு குடியரசு துணைத் தலைவர் திரு எம். வெங்கையா நாயுடு வாழ்த்து தெரிவித்துள்ளார்.
அவர் விடுத்துள்ள வாழ்த்து செய்தியில் கூறியிருப்பதாவது -
‘‘யோகா ஒரு ஒளி, அது ஒரு முறை ஒளிர்ந்தால், ஒரு போதும் மங்காது.
நீங்கள் சிறப்பாக பயிற்சி செய்தால், சுடர் பிரகாசமாக இருக்கும்.’’ என
- பி.கே.எஸ் அய்யங்கார் கூறியுள்ளார்.
சர்வதேச யோகா தினத்தில், நமது வாழ்வை உடல் ரீதியாகவும், மனரீதியாகவும் மற்றும் ஆன்மீக ரீதியாகவும் பிரகாசிக்கச் செய்ய தினந்தோறும் யோகா செய்வோம் என உறுதி ஏற்போம்.
அனைவரின் நலனும் முக்கியம் என்பதை உலகம் உணரும்படி செய்துள்ளது கொரோனா தொற்று. யோகா எளிமையான மற்றும் சக்தி வாய்ந்த பயிற்சி. இது நமது ஆரோக்கியத்தை ஒட்டுமொத்தமாக மேம்படுத்துகிறது. மனித இனத்துக்கு இந்தியா கொடுத்த பரிசு யோகா, இது உலகம் முழுவதும் கோடிக்கணக்கானோரின் வாழ்க்கையை மாற்றுகிறது என்பது எனக்கு மிகுந்த மகிழ்ச்சி அளிக்கிறது.
------
(Visitor Counter : 203
தொலைதொடர்பு மற்றும் தகவல் தொழில்நுட்ப அமைச்சகம்
நிதி முறைகேடுகள் மற்றும் விதிமீறல் காரணமாக அஞ்சல் ஊழியர்கள் தொழிற்சங்க அங்கீகாரம் ரத்து
அஞ்சல் துறை செயல்பாடுகளில் அதன் சேவை சங்கங்களின் பணி முக்கியமானதாகும். இவை 1993ம் ஆண்டில் வகுக்கப்பட்ட விதிகளின்படி செயல்பட வேண்டும். இந்நிலையில், அகில இந்திய சி-பிரிவு அஞ்சல் ஊழியர்கள் தொழிற்சங்கம் மற்றும் தேசிய அஞ்சல் ஊழியர்கள் கூட்டமைப்பு ஆகியவற்றின் செயல்பாடுகளில் முறைகேடுகள் இருப்பதாகப் புகார் வந்தது.
இந்தப் புகார்கள் தொடர்பாக விரிவாக விசாரணை நடத்தப்பட்டது. இதில் முறைகேடுகள் நடைபெற்றது உறுதி செய்யப்பட்டதையடுத்து அவற்றின் அங்கீகாரம் ரத்து செய்யப்பட்டுள்ளது. இது 2023 ஏப்ரல் 25 முதல் நடைமுறைக்கு வந்துள்ளது.
இந்நிலையில் சில ஊழியர் சங்கத்தினர் தவறான தகவல்களை பரப்பி வருகின்றனர். அஞ்சல் துறையை தனியார்மயமாக்கவும் அரசு திட்டமிட்டுள்ளதாக பொய்யான தகவல்கள் சிலரால் பரப்பப்படுகிறது. அஞ்சலங்களை கார்ப்பரேட்மயமாக்குதல் அல்லது தனியார்மயமாக்குதலுக்கான எந்தத் திட்டமும் இல்லை என்பதை அரசு தெளிவுப்படுத்தியுள்ளது. கடந்த சில ஆண்டுகளாக அஞ்சலகங்கள் மூலம் டிஜிட்டல் வங்கிச் சேவைகள் உள்ளிட்டவற்றை அரசு வழங்கி வருவதுடன் அஞ்சல் கட்டமைப்பை வலுப்படுத்தி வருகிறது.